Ernst Pennanen

**Ernst Pennanen** (13. marraskuuta 1881 Kerimäki – 30. heinäkuuta 1949 Helsinki) oli suomalainen liikemies, toimittaja, toimitusjohtaja ja talous- ja finanssitieteiden tohtori.

Pennanen kävi Savonlinnassa Savonlinnan reaalilyseota ja opiskeli sitten Suomen Liikemiesten Kauppaopistossa saaden sieltä päästötodistuksen 1903. Päästyään kauppaopistosta hän matkusti 1908 Malmin stipendiaattina Lontooseen tutustumaan voikauppaan. Myöhemmin hän valmistui talous- ja finanssitieteiden tohtoriksi keväällä 1931.

Kauppaopistosta valmistuttuaan Pennanen matkusti ulkomaille ja toimi eri liikkeissä Englannissa ja Venäjällä. Vuonna 1910 hän perusti Pietariin tuonti- ja vientiliikkeen. Venäjällä oleskellessaan Pennanen oli mukana useissa venäläisissä liikeyrityksissä sekä luottamustoimissa. Vuosina 1908–1917 hän toimi Venäjän rahaministeriön julkaisujen avustajana sekä suoritti vuonna 1913 Pietarin korkeimmilla kauppakursseilla kauppatieteiden kandidaattitutkinnon.

Vuosina 1920–1922 Pennanen toimi liikemiehenä ja sanomalehtimiehenä Baltian maissa ja Saksassa. Suomeen palattuaan hän oli eri yritysten palveluksessa muun muassa osastopäällikkönä Kone ja Silta Oy:ssä. Sittemmin Pennanen toimi liikemiehenä, freelancetoimittajana ja tutkijana. Hän julkaisi useita kirjoituksia pääasiassa talouden alalta sanoma- ja aikakauslehdissä. Hän julkaisi Suomen taloudellista elämää koskevia selostuksia lukuisissa ulkomaisissa sanomalehdissä ja muissa julkaisuissa. Vuonna 1939 hän oli helsinkiläisen Oy Feroleum Tuote - Ab Feroleum Produktin toimitusjohtajana. Yhtiö harjoitti värien, väriöljyjen ja muiden alan tuotteiden maahantuontia, valmistusta ja myyntiä.

## Julkaisuja
* *Venäjän maanviljelyskoneiden valmistus ja tuonti sekä viennin mahdollisuus Suomesta*. Kotimaisen työn Suomalaisen viikon juhlanumero 1913
* *Suomen paperikoneteollisuuden kehitys ja sen kansantaloudellinen merkitys*. 1929
* *Laivanrakennuksen ja laivaliikenteen avustaminen*. Helsinki 1930
* *Die Subventionspolitik in der Weltschiffahrt*. Université Philotechnique a Bruxelles. Helsingfors 1931
* *Onko osuustoiminta sosialismia?*. Yksityisyrittäjäin liiton julkaisusarja, n:o 2. Soihtu, Helsinki 1935, 2. painos 1936

## Lähteet

## Aiheesta muualla
Ernst Pennasen lehtiartikkeleita:
* Venäjän maanviljelyskoneiden valmistus ja tuonti sekä viennin mahdollisuus Suomesta, Kotimainen työ : Kotimaisen työn liiton äänenkannattaja, 01.09.1913, nro 8, s. 52, Kansalliskirjaston digitaaliset aineistot
* Suomen metsät, puuteollisuus ja puutavarakauppa, Suomalainen Suomi : Suomalaisuuden liiton julkaisema kulttuuripoliittinen aikakauskirja, 01.01.1925, nro 8, s. 162
* Neuvostoliiton suunnitelmia ppaeriteollisuuden alalla, Suomen paperi- ja puutavaralehti : Suomen paperi-insinöörien yhdistyksen äänenkannattaja, 31.03.1930, nro 6, s. 45
* Piirteitä laivanrakennuksestamme ja sen historiasta, Meidän laivastomme, 01.01.1931, nro 1 Juhlajulkaisu, s. 71, Kansalliskirjaston digitaaliset aineistot
* Muutoksia Neuvostoliiton paperiteollisuuden viisivuotissuunnitelmassa, Suomen paperi- ja puutavaralehti : Suomen paperi-insinöörien yhdistyksen äänenkannattaja, 15.06.1931, nro 11, s. 67
* Teollisuuden kehitys itsenäisyyden aikana, Itsenäinen Suomi, 06.12.1932, nro 12, s. 16, Kansalliskirjaston digitaaliset aineistot
* Maamme sotalaivaston rakentaminen taloudellisena tekijänä, Kotimainen tuotanto, 21.01.1935, nro 1, s. 31, Kansalliskirjaston digitaaliset aineistot
* Kauan kestänyt jäniksen nylkeminen. Neuvostobyrokratiaa ja sotakommunismia Pietarissa 1919, Hakkapeliitta, 18.06.1935, nro 25-26, s. 39, Kansalliskirjaston digitaaliset aineistot
* Japanin eteneminen, Itsenäinen Suomi, 20.02.1936, nro 2, s. 38, Kansalliskirjaston digitaaliset aineistot
* Taloudellisen ja aseellisen puolustusvalmiutemme suuntautuminen, Itsenäinen Suomi, 26.10.1936, nro 10, s. 13, Kansalliskirjaston digitaaliset aineistot
* Enemmän lihaa syömään, kehoittaa amerikkalainen tiedemies, Lihakauppias : Suomen lihakauppiaitten liitto r.y:n äänenkannattaja, 01.05.1937, nro 5, s. 11, Kansalliskirjaston digitaaliset aineistot
* Kahdenkymmenen vuoden takaa, Itsenäinen Suomi, 18.11.1937, nro 11, s. 23, Kansalliskirjaston digitaaliset aineistot
* Yhtiöiden ja teollisuuden verotus Yhdysvalloissa, Itsenäinen Suomi, 20.09.1939, nro 8-9, s. 13, Kansalliskirjaston digitaaliset aineistot